En 17-årig mand har her til morgen fået hjertestop, efter han var kravlet op på et holdende godstog på Høje Taastrup Station, hvor han ramte en køreledning og fik stød.

Politiet fik anmeldelsen klokken 6.24, og den 17-årige var livløs, da udrykningen ankom. Han blev genoplivet på stedet og efterfølgende kørt til Rigshospitalets TraumeCenter for behandling.

De pårørende er underrettet.

- Det er desværre noget, vi ser fra tid til anden. Man skal under ingen omstændigheder kravle op på et holdende tog. Det er bare livsfarligt, fortæller vagtchef Peter Grønbek fra Københavns Vestegns Politi.

- Det er en tragisk kørestrømsulykke, hvor en 17-årig dreng sidder nede på perronen sammen med nogle kammerater. Han kravler op på et holdende godstog, og deroppe bliver han ramt af den kørestrøm, som driver toget, og falder derfra ned på perronen. Han har hjertestop derude, men bliver genoplivet og kørt til Rigshospitalets TraumeCenter, og der er han nu inde i kritisk tilstand.

- Han er sammen med tre kammerater, og den ene af dem ser i hvert fald hele episoden, hvor kan kravler op på toget, bliver ramt af strømmen og falder ned igen. Hans kammerater er selvfølgelig stærkt chokerede.

Kender ikke motivet

Politiet har afhørt kammeraterne, men det har ikke været muligt at fastslå, hvorfor den 17-årige valgte at kravle op på godstoget.

- Vi kan ikke sige noget om motivet på nuværende tidspunkt, men der er ingen tvivl om, at det er sket i en eller form for kådhed.

Læs også : To drenge er kommet svært til skade efter stød på køreledninger

Den 17-åriges møde med kørestrømmen er det seneste i en række lignende tilfælde. I juli sidste år blev en 15-årig pige alvorligt forbrændt på Rungsted Kyst Station, da hun kravlede op på et tog. Og i maj blev to drenge på 13 og 14 år slemt forbrændt, da de kravlede rundt på et godstog på Vigerslev Godsvej mellem Hvidovre og Valby.

Peter Grønbek har en klar opfordring i kølvandet på den seneste ulykke:

- Det kan ikke siges tydeligt nok, at det er livsfarligt at kravle op på et tog. De fleste af dem er elektrificerede, og den strøm er dræbende. Kravl aldrig op på et tog!

Han ved endnu ikke, hvilke helbredsmæssige konsekvenser ulykken får for den 17-årige: